Federigo Barbarossa

**Federigo I** imperatô (into zeneize de l'eppoca ***Freirigo***), dito o **"Barbarossa"** (ted. *Rotbart*, nasciuo 1125 - mòrto negao into sciùmme Göksu, 1190).

## Vìtta
Figgio de Federigo II, ducca de Svevia, e de Giuditta, sœu de Enrico o Superbo, ducca de Bavea, o vègne ducca de Svevia a-a morte do poæ (1147). A-a morte de so barba Corado III, re de Germania, o fu eletto so sucessô a Francoforte (4 março 1152), doppo êse ariescio a procuâse ascì l'arembo do coxin Enrico o Lion, ducca de Sassonia, co-a promissa de restituighe o ducato de Bavea, che-o Corado o gh'aiva levao. Aprœuvo a questo compromisso a poxiçion de Federigo in Germania a fu politicamente assæ ciu stabile. 

Fin d'aloa e direttrixe da so politica amiavan a paxificâ a scitoaçion interna da Germannia e a ripristinâ in Itallia un'effettiva aotoritæ regia, a-a quæ l'ea conligao o tittolo impeiâ. L'unanimitæ da so eleçion, comme pù o sostegno compatto da Gexa todesca, reizan poscibbile a Federigo d'assumme 'n attezamento de indipendença verso o papato. 

Aprœuvo a acordio con pappa Eügennio III, a-o quæ tra l'atro o l'aveiva asseguao o so arembo contra-o re de Seçillia, o Federigo o desceize in Italia (ott. 1154) e, inta dieta de Roncaggia, o promurgò un editto ch'o prevedeiva a restituçion di driti regi da parte di Comun che se n'ean impossessæ inta primma meitæ do seccolo e che avieivan dovúo sottostâ a di fonçionai de nommina imperiâ. 

Incoronao a Monza re d'Itallia (15 arvî 1155), o prosegoì verso Romma, dovv'o sopresse o Comun che se gh'ea costitoio e o ne consegnò un di inspiatoî, Arnado da Brescia, a-o ponteffixe Adrian IV, suceduo a l'Eugenio III, e o se feççe incoronâ da questo imperatô o 18 zugno 1155, doppo avei vinto a rescistença da ribelle Tortoña; o no mantègne tuttavia a promissa d'afrontâ i Normanni e o prefei tornâsene in Germania. Chì o riafermò a proppia aotoritæ e o prestiggio de l'impeo: inta dieta de Ratisboña (1156) o sançì a cescion da Bavea a Enrico o Lion e o ne ressarçì i Babenberg co' l'elevaçion de l'Aostria a ducato. Into luggio do mæximo anno o spozò (e precedente noççe [1147] co' Adele de Vohburg ean stæte anullæ derê so recesta da-o pappa into 1153) Beatrixe, figgia do conte Rinado III e erede da Borgogna. 

O tornò quindi, into 1158, in Italia pe riafermâ i so driti sovren insci-i Comun lombardi, e particolarmente insce Milan, ch'a fu costreita a pagâ 'na forte murta. Into nov. do mæximo anno o convocò torna una dieta a Roncaggia e apoggiandose ascì a-e teorie do drito roman o studdio do quæ o l'aiva repigiao vigô inte quelli anni, o ghe emanò a *Constitutio de regalibus*, vea carta di driti sovren impeiæ, ch'a fu formalmente riconosciua ascì da-i raprezentanti di Comun. Tâ riconoscimento o no varse tuttavia a alontanâ o conflito tra l'aotoritæ imperiâ e l'aotonomismo di Comun, decixi a no renonçiâ a-e libertæ ótegnûe co-i precedenti imperatoî. 

A-o contrasto co-i Comun s'acompagnò l'atro co-o papato, pi-a preteiza imperiâ de intervegnî inti eleçioin episcopæ; tâ contrasto o divègne insanabbile a-a morte de l'Adrian IV co' l'eleçion do cardenâ Bandinelli, Lusciandro III (1159), decizo assertô de texi teocrattiche che sostegnivan a supremaçia do papato insce l'impeo e a-o quæ o Federigo o contrapoze l'antipappa Vittô IV (e doppo a morte de questo, 1164, o nœuvo antipappa Pasquâ III). A naturâ aliança tra-o pontefixe e i Comun a spinse l'imperatô a 'n nœuvo intervento contro Milan ch'a fu raza a-o sœu into 1162. Into 1167 mentre o Lusciandro III o se rifugiava presso i Normanni, o Federigo o l'ocupò a mæxima Romma, ma una violenta epidemia a deximò o so exerçito e a-o costrense a tornâ in Germannia. 

Into fratempo molti Comun de l'Italia settentrionâ s'ean unii inta liga lombarda (zuâ a Pontidda, arvî 1167). Soltanto doppo avei regolao i afæ de Germania (ma sença ótegnî da-o coxin Enrico o Lion l'agiutto militâ pi-a nœuva disceiza in Italia) o Federigo o tornò inta penizoa into 1174. A l'infrutozo asciddio de Lusciandria (ott. 1174 - arv. 1175), segoì into 1176 a sconfita de Legnan, ch'a portò o Federigo insci-a via de trattative. A paxe tra pappa e impiao a fu coscì concruza a Veneççia o 21 luggio 1177: o Federigo o riconobbe o Lusciandro III quæ unnico e legittimo pontefixe e o firmò co-i Comun una tregoa de sei anni. A sucesciva paxe de Constança (1183) a costitoì un sostançiâ riconoscimento, da parte do Federigo, de libertæ çittadiñe contra a-a so formâ açettaçion da sovranitæ imperiâ e a-o pagamento de 'n tributo. 

In Germania intanto i raporti do Federigo co' l'Enrico o Lion razonzeivan o so ponto crittico. Doppo aveilo inutilmente exortao a giustificâse dinançi a lê, o Federigo, foscia procupao chi-a formaçion di scingoli stati regionæ comme quello do coxo a poesse nœuxe a l'aotoritæ de l'Impeo, o deciarò l'Enrico descheito da-o possesso de tutti i ben feüdæ e allodiæ e o l'assegnò o dominnio insci-a Sassonia e insci-a Bavea a-i Wittelsbach. Into 1181, a Erfurt, o Lion, ch'o l'aiva oposto rescistença anche armâ a-e mezue imperiæ, o dovette domandâ o perdon do Federigo e acettâ l'exillio. 

Inta dieta de Magonça (1188) oFederigo o s'impegnò a condue una croxâ contra i infedeli. Partio da Ratisboña into mazzo do 1189, o moì negando into sciumme Göksu inti presci de Seleüçia in Çiliççia. 

A figua do Federigo, chi-a tradiçion comunâ italiaña a ligò a-e crudeltæ contra Milan e Tortoña, fandola into Resorzimento quæxi a prefiguaçion de l'opressô todesco, a trovò invece consenso into sentimento naçionâ germanico, ch'o-a cantò inte inalumieive saghe comme quella do puo eroe germanico, do gran re ch'o dorme inte l'antro segretto de montagne de Turingia læsto a resorze pi-a grandeçça da Germania.

## Conligaménti esterni

Categorîa:Biografìe
Categorîa:Stöia
Categorîa:Imperatôi do Sacro Impêo Roman